מזוזה חובת הדר

מהר"ם חלאווה פסחים ד/א התם הא אמר רב משרשיא מזוזה חובת הדר היא. תרתי קאמר חובת הדר למעוטי משכיר (אע"פ שהוא שלו אינו דר בה), ושוכר אעפ"י שהוא דר בה אינה שלו, דלא חייבה תורה אלא בביתו שלו ודר בה, דביתך כתיב ודרשינן דרך ביאתך. תדע לך דאמרינן במס' מנחות (מד/א) השוכר או השואל בית בחוצה לארץ פטור ממזוזה כל שלשים יום מכאן ואילך חייב, ואי מדאוריית' מאי שנא קודם ל' מלאחר ל'. וה"נ איתא במס' מזוזה דגרסי' התם הדר בפונדקי בארץ ישראל פטור כל שלשי' יום והשוכר חייב מיד ובחו"ל פטור והשוכר חייב לאחר ל' יום וטעמא דא"י משום ישוב א"י, ודמיא הא לטלית שאולה דפטור מן הציצית כל שלשים יום ומכאן ואילך חייבת מדרבנן. ואי קשיא לך א"כ מאי קא מבעי לן בפ' שלוח הקן (חולין קלה/ב) ביתך למה לי והא איצטריך ביתך ולא של חבירך א"ל דביתך יתירא קא מבעי ליה דתרי ביתך כתיבי. והכא ה"ק הא אמ' רב משרשיא מזוזה חובת הדר היא ולא חובת המשכיר ולאו לאשמועינן חובת השוכר דמדאוריית' שניהם פטורין אלא מדרבנן חייב השוכר:

רש"י ע"ז כא/א חובת הדר הוא - ולא חובת הבית הלכך ליכא אפקעתא דכתיב ביתך דרך ביאתך אלמא למי שנכנס ויוצא לתוכה אזהר רחמנא:

תוס' ע"ז כא/א אבל בית ודאי אינו מפקיע מן המזוזה דאפי' לא ימכרנו לעובד כוכבים אלא שלא ידור בו ישראל אין כאן חיוב מזוזה מן התורה ואפילו אם שכרה ישראל אחר ודר בתוכה דהרי קיימא לן דהא אמרינן פרק התכלת (מנחות דף מד. ושם ד"ה טלית) השוכר בית בחו"ל כל ל' יום פטורה מן המזוזה מכאן ואילך חייבת בא"י חייבת מיד מכל מקום אין חיוב זה מן התורה דמדאורייתא פטורה לעולם כדכתיב ביתך ולא של אחרים ואף על גב דדרשינן ביתך ביאתך להניחה בימין דרך ביאה מ"מ תרי ביתך כתיבי אבל רבנן הוא דחייבוהו לאחר ל' יום מפני שהיא נראית כשלו מידי דהוה אטלית שאולה דכל ל' יום פטורה מן הציצית וה"ה לעולם מן התורה משום דכתיב כסותך ולא של אחרים ורבנן הוא דגזרו לאחר ל' יום מפני שנראית כשלו:

תוס' מנחות מד/א טלית שאולה כל ל' יום - אין לדקדק מכאן דסתם שאלה ל' יום כמו הלואה בפ"ק דמכות (דף ג:) חדא דדילמא שאלה דטלית דוקא ועוד הכא לא מיפטר אלא דעד ל' יום סברי אינשי דשאולה היא דאין דרך שאלה יותר דמדאוריתא פטורה לעולם כדדרשינן (חולין דף קלה.) ראשית גז צאנך ולא של אחרים הכי נמי כסותך ולא של אחרים אע"ג דבמזוזה חייב השוכר כדמסיק התם (שם:) דביתך לא אתא לאפוקי בית אחרים אלא לכדרבא דאמר דרך ביאתך (לעיל דף לד.) ופ"ק דיומא (דף יא:) נמי איכא הכי וה"ט דלא מסתבר קרא למעוטי בית אחרים דכיון דלשימור עביד ל"ש מיהו כל ל' יום פטור דלאו בית דירה דידיה הוא כדאמרינן פ"ק דבבא בתרא (דף ח.) גבי נשתהה שם ל' יום הרי הוא כאנשי העיר והא דמייתי הכא סיוע לרב יהודה להא דטלית שאולה דמסתבר ליה לדמות טלית מדרבנן למזוזה דאורייתא וצ"ע אי מצינן למימר דלענין לפטור עד ל' יום הוא דמייתי ומיהו י"ל דמזוזה נמי מדרבנן דתרי ביתך כתיבי והא דבעי בסוף השואל (ב"מ קא:) מזוזה על מי ופריך הא אמר רב משרשיא חובת הדר היא לאו לחיובי שוכר מייתי לה אלא ה"ק פשיטא שהמשכיר אינו חייב כיון שאינו דר שם וכן פ"ק דמסכת ע"ז (דף כא. ושם) דפריך בית נמי מפקע ליה ממזוזה ומשני חובת הדר היא פי' שאם ירצה לא ידור בו אלא ישתמש בו לתבן וקש ולא מיחייב.

פנ"י פסחים ד/א מיהו בעיקר דברי רש"י דמזוזה חובת הדר היא מדאורייתא לא כן כתבו התוספות בפ"ק דע"ז (דף כ"א ע"א ד"ה הא) עי"ש ועיין בתוספות פרק התכלת (דף מ"ד ע"א ד"ה טלית) שנסתפקו בזה וכתבו ג"כ דתרי ביתך כתיבי חד לדרך ימין וחד לדרשא דהכא עי"ש:

מנחת חינוך מצוה תכג [ב] ומבואר בר"מ פ"ה ה"י, השוכר בית בח וץ לארץ והדר בפונדק בארץ ישראל כל שלשים יום פטור מן המזוזה וכו'. מבואר דלאחר שלשים יום חייב במזוזה, ואינו מבואר בר"מ אם מן התורה חייב במזוזה לאחר שלשים יום, דשכירות לא איתמעט מביתך כמו שותפים, או אפשר מן התורה פטור תמיד דאיתמעט מביתך, רק מדרבנן חייב דנראה כשלו לאחר שלשים יום, כמו טלית שאולה דחייב לאחר שלשים יום מדרבנן, וטלית השותפים חייבת ומ"מ שאולה פטורה, הוא הדין כאן דשוכר פטור מן התורה לעולם אע"פ דשותפים חייבים. והרב המחבר כתב כאן דאם שכר בית בחוץ לארץ ועברו שלשים יום ביטל עשה אם לא קבע מזוזה, מבואר להדיא דמן התורה חייב בשכירות דלא איתמעט מביתך, רק תוך שלשים יום פטור דאינה דירה. ועיין בתוס' מנחות דף מ"ד ע"א בד"ה טלית וכו', מסופקים שם בדבר אם בית שכור או שאול חייב במזוזה מן התורה או רק מדרבנן כמו ציצית. ועיין בתוס' בע"ז כ"א ע"א בד"ה הא, דעתם נוטה דבית שכור פטור ממזוזה לעולם מן התורה, רק מדרבנן חייב כמו טלית עי"ש. ודעת הרב המחבר בפשיטות דחייב מן התורה, ודעת הר"מ לא ברירא כמו שכתבתי. ודע למאן דסובר דבית שכור פטור מן התורה תמיד רק מדרבנן חייב לאחר שלשים, הוא הדין בית בארץ ישראל בשכירות אינו רק חיוב מדרבנן, וחייב תיכף משום ישוב ארץ ישראל. ואף למאן דסובר דבית שכור חייב מן התורה, רק תוך שלשים יום לא הוי בית דירה, ובארץ ישראל דחייב תיכף על כרחך רק מדרבנן, כי קודם שלשים יום לא מיקרי דירה, ומדרבנן חייב משום ישוב ארץ ישראל, כן נראה פשוט. ויש לחקור בשכר בית ותוך שלשים יום שפטור ממזוזה קבע בה מזוזה, אם יוצא בה לאחר שלשים יום, דאפשר הוי ליה תעשה ולא מן העשוי בפטור דאז היה פטור, ואפשר כיון דהוא רק מחוסר זמן אינו מקרי מן העשוי. והאחרונים חקרו בציצית הנעשים בלילה עיין בדבריהם, וגם בסוכה דין זה דתעשה וכו', ויש לחקור בזה, ואיני יכול להאריך והדברים ארוכים וצריך קונטרס בפני עצמו ובאתי רק להזכיר: